ส่วนที่ 1

ข้อมูลสรุป (Executive Summary)

บริษัท ผลิตไฟฟ้าราชบุรีโฮลดิ้ง จำกัด (มหาชน) (“บริษัทฯ ”) ได้จดทะเบียนก่อตั้งขึ้นเมื่อวันที่ 7
มีนาคม 2543 มีทุนจดทะเบียนชำระแล้ว 14,500 ล้านบาท
ดำเนินธุรกิจผลิตไฟฟ้าโดยเป็นการลงทุนในบริษัทย่อยในรูปของบริษัทโฮลดิ้ง ปัจจุบันบริษัทฯ
ถือหุ้นร้อยละ 99.99 ในบริษัทย่อย 5 บริษัท คือ บริษัท ผลิตไฟฟ้าราชบุรี จำกัด บริษัท ราชบุรีแก๊ส
จำกัด บริษัท ราชอุดม เพาเวอร์ จำกัด บริษัท ราชบุรี อัลลายแอนซ์ จำกัด และบริษัท
ราชบุรีพลังงาน จำกัด โดยรายได้หลักมาจากเงินปันผลของบริษัทย่อย

เหตุการณ์ในรอบปี 2550

-   บริษัทฯ
    ได้ศึกษาความเหมาะสมพื้นที่ที่มีศักยภาพเพื่อเสนอประมูลโรงไฟฟ้าของผู้ผลิตไฟฟ้าเอกชนรายใหญ่
    (Independent Power Producer: IPP) จำนวน 2 ราย ได้แก่
    ดำเนินการจัดทำข้อเสนอขายพลังงานไฟฟ้า (ข้อเสนอฯ)
    ด้านเทคนิคและด้านการเงินให้กับบริษัท ผลิตไฟฟ้าราชบุรี จำกัด
    เพื่อยื่นข้อเสนอสำหรับโครงการโรงไฟฟ้าพลังความร้อนร่วมชุดที่ 4 จังหวัดราชบุรี และบริษัทฯ
    ร่วมกับบริษัท สวนอุตสาหกรรมโรจนะ จำกัด (มหาชน) บริษัท KPIC Netherland B.V.
    และบริษัท Sumikin Bussan Corporation
    พัฒนาโครงการโรงไฟฟ้าพลังความร้อนร่วมอยุธยา จังหวัดอยุธยา
    เพื่อยื่นข้อเสนอขายพลังงานไฟฟ้าต่อกระทรวงพลังงานเมื่อวันที่ 19 ตุลาคม 2550
    อย่างไรก็ตาม แม้ว่าบริษัทฯ จะไม่ผ่านการคัดเลือกการประมูลโรงไฟฟ้า IPP
    แต่ผลจากการศึกษาดังกล่าวบริษัทฯ สามารถนำความรู้ ผลงาน
    และประสบการณ์ที่ได้รับมาใช้เป็นประโยชน์ต่อการประมูลโรงไฟฟ้า IPP ในอนาคตต่อไป

-   บริษัทฯ ได้ร่วมลงทุนโครงการโรงไฟฟ้าในสาธารณรัฐประชาธิปไตยประชาชนลาว
    (สปป.ลาว) หลายโครงการ
    ซึ่งเป็นโครงการที่ส่งพลังงานไฟฟ้าเข้ามาขายในประเทศไทยและมีสัญญาขายไฟฟ้าระยะยาวกับการไฟฟ้าฝ่ายผลิตแห่งประเทศไทย
    (กฟผ.) คือ โครงการโรงไฟฟ้าพลังความร้อนหงสา ขนาดกำลังการผลิต 1,653 เมกะวัตต์
    ใช้ถ่านหินประเภทลิกไนต์เป็นเชื้อเพลิงในการผลิต ทั้งนี้ บริษัทฯ
    ได้ลงนามข้อตกลงร่วมพัฒนาโครงการ (Joint Development Agreement: JDA)
    กับบริษัท บ้านปูเพาเวอร์ จำกัด เมื่อวันที่ 11 ธันวาคม 2550
    และลงนามในบันทึกความเข้าใจร่วมกัน (Memorandum of Understanding: MOU)
    ในเรื่องโครงสร้างไฟฟ้ากับ กฟผ.เรียบร้อยแล้วเมื่อวันที่ 27 ธันวาคม 2550
    โครงการจะเริ่มดำเนินการก่อสร้างในต้นปี 2552
    และจะเริ่มดำเนินการขายไฟฟ้าเชิงพาณิชย์ในต้นปี 2556 โครงการโรงไฟฟ้าพลังน้ำ-น้ำงึม 3
    ขนาดกำลังการผลิต 440 เมกะวัตต์ ทั้งนี้ บริษัทฯ ร่วมกับบริษัท จี เอ็ม เอส ลาว จำกัด
    ได้เจรจากับ กฟผ.ในรายละเอียดและเงื่อนไขการรับซื้อไฟฟ้าแล้วเสร็จ
    บรรลุตามข้อตกลงที่กำหนดไว้ใน MOU ในเรื่องโครงสร้างไฟฟ้า โดยมีการลงนามรับรอง
    (Initial) สัญญาซื้อขายไฟฟ้าระยะยาว (Power Purchase Agreement: PPA) แล้ว
    เมื่อวันที่ 11 ตุลาคม 2550 และโครงการจะเริ่มดำเนินการก่อสร้างในปลายปี 2551
    และจะเริ่มดำเนินการขายไฟฟ้าเชิงพาณิชย์ในต้นปี 2556
    โครงการโรงไฟฟ้าพลังน้ำเซเปียน-เซน้ำน้อย ขนาดกำลังการผลิต 390 เมกะวัตต์ บริษัทฯ
    ได้ลงนาม JDA กับบริษัท SK Engineering & Construction จำกัด เมื่อวันที่ 6
    สิงหาคม 2550 และได้เข้าศึกษาความเหมาะสมด้านเทคนิค ด้านการลงทุน และสิ่งแวดล้อม
    รวมทั้งมีการเจาะสำรวจตรวจสอบสภาพธรณีแล้วเสร็จ
    ขณะนี้อยู่ระหว่างการรออนุมัติจากรัฐบาล สปป.ลาว เพื่อดำเนินโครงการก่อสร้าง
    รวมทั้งการเจรจาขายไฟฟ้าและการเจรจาสัมปทานต่อไป

-   บริษัท ราชบุรีพลังงาน จำกัด ซึ่งเป็นบริษัทย่อยของบริษัทฯ ร่วมกับบริษัท ปตท.สผ.สยาม
    จำกัด ได้ดำเนินโครงการเพิ่มค่าทรัพยากร แหล่งประดู่เฒ่า
    ที่เป็นโครงการผลิตไฟฟ้าจากก๊าซธรรมชาติที่เป็นผลพลอยได้จากการผลิตน้ำมันดิบ
    ตั้งอยู่ที่จังหวัดสุโขทัย ขนาดกำลังการผลิต 1.75 เมกะวัตต์
    คาดว่าจะสามารถผลิตไฟฟ้าได้เฉลี่ยปีละ 12 ล้านหน่วย
    ซึ่งสามารถลดการใช้น้ำมันเตาได้ประมาณ 3 ล้านลิตรต่อปี
    เริ่มดำเนินการเชิงพาณิชย์แล้วเมื่อวันที่ 27 มิถุนายน 2550
    นับเป็นโครงการที่ประความสำเร็จ
    สามารถเป็นต้นแบบในการเพิ่มคุณค่าสำหรับแห่งทรัพยากรน้ำมันแหล่งอื่นๆ ได้ในอนาคต

-   เมื่อวันที่ 14 พฤศจิกายน 2550 บริษัท ทริสเรทติ้ง จำกัด
    ได้ประกาศยืนยันอันดับเครดิตของบริษัทฯ ที่ระดับ AA- แนวโน้ม Stable
    สะท้อนถึงรายได้ที่แน่นอนในรูปของเงินปันผลที่ได้รับจากบริษัท ผลิตไฟฟ้าราชบุรี จำกัด
    ซึ่งเป็นบริษัทย่อยหลัก
    และยังสะท้อนถึงศักยภาพในการขยายการลงทุนในโครงการโรงไฟฟ้าพลังน้ำใน สปป.ลาว
    และการเข้าร่วมประมูลโรงไฟฟ้า IPP รอบใหม่ในประเทศไทย และบริษัท ทริสเรทติ้ง จำกัด
    ได้ประกาศยืนยันอันดับเครติตของบริษัท ผลิตไฟฟ้าราชบุรี จำกัด และหุ้นกู้มีประกัน ที่ระดับ AA
    แนวโน้ม Stable
    สะท้อนถึงกระแสเงินสดที่มีความแน่นอนจากโครงสร้างพื้นฐานที่แข็งแกร่งและมีเทคโนโลยีที่ทันสมัย
    ตลอดจนประสบการณ์ที่ยาวนาน

-   บริษัทฯ ได้รับการประเมินคุณภาพการประชุมผู้ถือหุ้นสามัญประจำปีในระดับ “ดีเยี่ยม”
    ซึ่งจัดโดยสมาคมส่งเสริมผู้ลงทุนไทย ร่วมกับสมาคมบริษัทจดทะเบียน
    โดยบริษัทได้รับคะแนนประเมินอยู่ในช่วงมากกว่าหรือเท่ากับ 90 จากคะแนนเต็ม 100 คะแนน
    และเมื่อวันที่ 11 ธันวาคม 2550 คณะกรรมการบริษัทฯ ได้รับการประกาศเกียรติคุณ
    “คณะกรรมการแห่งปีดีเด่นประจำปี 2559/50” (Board of the Year of Distinctive
    Practices 2006/07) ซึ่งจัดโดยสมาคมส่งเสริมสถาบันกรรมการบริษัทไทย
    ร่วมกับตลาดหลักทรัพย์แห่งประเทศไทย สภาหอการค้าแห่งประเทศไทย
    สมาคมบริษัทจดทะเบียนไทย และสภาธุรกิจตลาดทุนไทย โดยมีพิธีประกาศเกียรติคุณเมื่อวันที่
    11 ธันวาคม 2550 ทั้งนี้ คณะกรรมการบริษัทฯ
    ได้รับการประกาศเกียรติคุณในระดับดังกล่าวต่อเนื่องเป็นปีที่ 2

ผลการดำเนินงานของบริษัทฯ และบริษัทย่อยในปี 2550 สิ้นสุด ณ วันที่ 31 ธันวาคม 2550 บริษัทฯ
มีกำไรสุทธิ 5,829.40 ล้านบาท คิดเป็นกำไรสุทธิต่อหุ้น 4.02 บาท
เมื่อเปรียบเทียบกับผลการดำเนินงานงวดเดียวกันของปี 2549 ซึ่งมีกำไรสุทธิ 6,106.04 ล้านบาท
คิดเป็นกำไรสุทธิต่อหุ้น 4.21บาท ปรากฏว่ากำไรสุทธิลดลง 276.64 ล้านบาท หรือลดลงร้อยละ
4.53 เนื่องจากในปี 2550 บริษัทฯ
มีการหยุดเดินเครื่องโรงไฟฟ้าตามแผนการบำรุงรักษามากกว่าปีก่อน
โดยมีค่าใช้จ่ายบริการในการเดินเครื่องและบำรุงรักษาโรงไฟฟ้า และค่าอะไหล่โรงไฟฟ้าปี 2550
จำนวน 1,835.37 ล้านบาท เปรียบเทียบกับปี 2549 จำนวน 1,213.78 ล้านบาท
ซึ่งเพิ่มขึ้นเป็นจำนวน 621.59 ล้านบาท หรือคิดเป็นร้อยละ 51.21 รวมทั้งบริษัทฯ
มีค่าจ้างที่ปรึกษาและค่าใช้จ่ายในการพัฒนาโครงการในปี 2550 จำนวน 631.34 ล้านบาท
เปรียบเทียบกับปี 2549 จำนวน 497.56 ล้านบาท ซึ่งเพิ่มขึ้นจำนวน 133.78 ล้านบาท
หรือคิดเป็นร้อยละ 26.89

ในการประชุมสามัญผู้ถือหุ้นประจำปี 2550 ในวันที่ 4 เมษายน 2551 บริษัทฯ
ได้มีวาระเสนอผู้ถือหุ้นพิจารณาการจ่ายเงินปันผลในอัตราหุ้นละ 2.10 บาท
คิดเป็นเงินปันผลจ่ายทั้งสิ้นจำนวน 3,045 ล้านบาท แต่เนื่องจากบริษัทฯ
ได้จ่ายเงินปันผลระหว่างกาลไปแล้วอัตราหุ้นละ 1.00 บาท คิดเป็นเงินปันผลจ่ายจำนวน 1,450
ล้านบาท เมื่อวันที่ 17 กันยายน 2550 จึงคงเหลือเงินปันผลจ่ายอีกอัตราหุ้นละ 1.10 บาท
คิดเป็นเงินปันผลจ่ายจำนวน 1,595 ล้านบาท โดยกำหนดจะจ่ายเงินปันผลในวันที่ 30 เมษายน
2551